Gauteng-paartjie gestrand in die vreemdeMarius Botha en Elske Roux voor die ongeluk. Foto: Verskaf ŉ Gautengse paartjie het twee jaar lank beplan aan hul droomvakansie om Thailand te verken, min wetend dat dit in ŉ oogwink in ŉ nagmerrie sou verander. Elske Roux (21) en haar kêrel Marius Botha (24) van Sandton in Johannesburg, was byna vir ŉ maand lank in Thailand gestrand nadat hulle daar in ŉ bromponie-ongeluk betrokke was, en nie geld gehad het om mediese onkostes te betaal en terug te keer nie. “My sussie en Marius het in Mei na Thailand gereis om los werkies daar te doen vir gratis verblyf en ‘n ete elke dag. Hulle het ook geld bymekaar gemaak om die land te verken,” het Roux se suster, Eloise, Dinsdag aan Maroela Media gesê. Elske Roux nadat sy ontslaan is. Die regterkant van haar gesig is nog lam. Foto: Verskaf. Die paartjie was op 24 Junie in die ongeluk betrokke. Botha het sy skouer, heup en kakebeen ontwrig. Hy het ook sy wangbeen gekraak en ‘n been in sy voet gebreek. Roux het ŉ ernstige kopbesering opgedoen en moes ŉ noodoperasie ondergaan om bloeding op haar brein te verminder. Roux en Botha is tot onlangs in die Bandon-privaathospitaal op die Koh Samui-eiland behandel. Botha se mediese onkostes, wat reeds betaal is, was sowat R27 000. Roux s’n is sowat R270 000. Botha het ná die ongeluk verneem dat sy versekering nie die mediese kostes gaan betaal nie, omdat hy nie ŉ rybewys vir ŉ bromponie het nie. Die hospitaal hou glo die paartjie se paspoorte as versekering totdat ŉ gedeelte van Roux se mediese kostes betaal is. “Ons bly in hierdie stadium hier by ŉ pastoor en sy vrou wat van die Wes-kaap af kom,” het Botha Dinsdag aan Maroela Media gesê. “Hulle is baie gawe mense en help ons met kos en verblyf. Elske het nog baie kopseer en pyn ná die operasie. Die regterkant van haar gesig is nog lam en het geen beweging nie. Sy het dringend terapie en waarneming nodig en ons wil haar in Suid-Afrika laat behandel want ons kan dit nie hier bekostig nie.” ŉ Fonds is gestig vir mense wat wil bydra om Roux te help. Klik hier ŉ e-pos aan Botha te stuur. Klik hier om ŉ e-pos aan Eloise te stuur. Botha is besig om ŉ Facebook-blad te skep met al die besonderhede.